## Ivace+i finança tres entorns controlats de proves per a validar productes i servicis innovadors

*** Es destinen 350.000 euros per a donar suport als *sandbox* impulsats per Aguas de Alicante, l’Ajuntament d’Alcoi i l’Institut d’Investigació Sanitària INCLIVA**

L’Institut Valencià d’Innovació i Competitivitat (Ivace+i), que presidix Nuria Montes, finança la posada en marxa a Alacant, Alcoi i València de tres entorns controlats de prova, coneguts com a *sandbox*, per a facilitar que empreses, universitats i centres d’investigació de la Comunitat Valenciana puguen validar els seus productes i servicis innovadors abans de llançar-los al mercat o de transferir-los al teixit productiu.

El compromís del Consell per a impulsar esta figura s’ha traduït fins ara en una aportació total de 350.000 euros que permetrà activar estos projectes pioners a escala nacional, segons ha destacat el director general d’Innovació, Juan José Cortés.

Per a Cortés, els *sandbox* representen un exemple de col·laboració publicoprivada clau, no només per a facilitar el desenrotllament de solucions innovadores, sinó també per a incentivar l’adquisició d’estes per part de l’Administració a través de procediments de compra pública d’innovació.

“Des de la Generalitat impulsarem nous entorns de prova segurs per a reduir els obstacles a la I+D+i i aconseguir que la Comunitat Valenciana es convertisca en un referent internacional en este àmbit”, ha recalcat.

**Tres experiències pioneres**

En el marc d’estes ajudes, Aguas de Alicante ha editat la primera guia europea de *sandbox* per al cicle integral de l’aigua, fruit d’un intens treball d’anàlisi i investigació. Un manual d’índole tècnic que pretén convertir-se en referència per a comprendre tant el funcionament com l’encaix legal d’este instrument aplicat al camp de la gestió hídrica.

La publicació d’esta guia representa el primer pas per a l’empresa pública, que té previst instaurar en 2025 el seu propi entorn segur de proves a on testar innovacions vinculades als servicis de proveïment i distribució d’aigua que presta als municipis d’Alacant, Sant Vicent del Raspeig, Sant Joan d’Alacant, el Campello, Monforte del Cid i Petrer.

La Conselleria d’Innovació, Indústria, Comerç i Turisme, a través d’Ivace+i, també dona suport al *sandbox* d’Alcoi, el primer que va entrar en funcionament a la Comunitat Valenciana i en el qual participen de manera activa al voltant d’una desena d’entitats, entre universitats, centres tecnològics i empreses.

D’esta manera, Alcoi s’ha convertit ja en un banc de proves per a companyies com ara FCC Aqualia, Aguas de Valencia, Grupo PF Seguridad Vial o Primlab; i també per a grups d’investigació de les universitats d’Alacant i València, que validaran en este municipi els prototips i demostradors resultants dels projectes d’I+D+i que han desenrotllat en els últims anys.

La iniciativa més recent amb ajudes d’Ivace+i data del mes de juliol i està promoguda per INCLIVA, l’Institut d’Investigació Sanitària de l’Hospital Clínic Universitari de València. En este cas, l’objectiu és constituir un *sandbox* per a provar noves idees i tecnologies que permeten optimitzar els processos hospitalaris, la qual cosa redundarà en una millora de la qualitat en l’atenció sanitària que es presta a la ciutadania.

Fecha: 11/10/2024